SCN มั่นใจผลงานปีนี้โตตามเป้า เดินหน้าคุมค่าใช้จ่าย-รับรู้กำไรมินบู-โซลาร์รูฟฯ
SCN มั่นใจผลงานปีนี้โตตามเป้า เดินหน้าคุมค่าใช้จ่าย-รับรู้กำไรมินบู-โซลาร์รูฟฯ
SCN มั่นใจผลงานปีนี้โตตามเป้า เดินหน้าคุมค่าใช้จ่าย-รับรู้กำไรมินบู-โซลาร์รูฟฯ
26 ก.พ. 2563

ดร.ฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN เปิดเผยว่า บริษัทยังคงเดินเกมตามกลยุทธ์ แบบ 3 + 1 ในธุรกิจก๊าซธรรมชาติ, ธุรกิจพลังงานทดแทน, ธุรกิจยานยนต์ และธุรกิจขนส่ง ดังนั้นมั่นใจผลประกอบการปี 63 เติบโตทุกช่องทาง อ้างอิงจากงบการเงินในไตรมาส 4/2562 ที่ EBITDA สูงขึ้นถึง 42.6% เมื่อเทียบกับช่วงเดียวกันกับปีก่อนหน้า ซึ่งจะส่งผลให้เงินทุนหมุนเวียนของบริษัทมีความแข็งแกร่งขึ้น
ทั้งนี้ EBITDA ที่สูงขึ้นนั้นมาจากการจำหน่ายกิจการตัวแทนจำหน่ายรถยนต์ (Auto Dealer) ยี่ห้อ Mitsubishi และการรับรู้กำไรจากโครงการมินบูตั้งแต่เดือนกันยายน 2562 ที่ผ่านมา
อีกทั้งโครงการดังกล่าวยังได้รับชำระเงินจากรัฐบาลเมียนมาเป็นที่เรียบร้อยแล้ว ซึ่งมั่นใจได้ว่างานที่บริษัทได้ดำเนินการมาหลายปีนั้นเริ่มทยอยประสบความสำเร็จอย่างต่อเนื่อง ทั้งนี้โครงการมินบูอยู่ในระหว่างการเตรียมการ เริ่มก่อสร้าง เฟส 2 ซึ่งคาดว่าต้นทุนรวมของโครงการจะปรับตัวลดลงอย่างมีนัยสำคัญ เป็นผลมาจาก ราคาแผงโซลาร์ในตลาดที่ปรับตัวลดลงและค่าเงินบาทที่แข็งค่าขึ้น
โดยคาดว่ามูลค่าการลงทุนรวมจะลดลงที่ประมาณ 15% ซึ่งนักลงทุนจะเห็นการรับรู้กำไรจากโครงการมินบูได้เต็มปีในปีนี้ ทั้งนี้โครงการมินบูยังเนื้อหอมไม่หยุด มีนักลงทุนต่างชาติให้ความสนใจเข้ามาลงทุนเป็นจำนวนมาก เนื่องจากเป็นโครงการโรงไฟฟ้าพลังงานแสงอาทิตย์แห่งแรกและใหญ่ที่สุดในเมียนมา อนาคตสดใสอย่างแน่นอน
นอกจากนี้ สแกน อินเตอร์ ยังไม่หยุดที่จะพัฒนาธุรกิจด้านพลังงานทดแทน ลุยงานติดตั้งโซลาร์รูฟท็อป ที่ร่วมมือกับพันธมิตรที่มีประสบการณ์และความชำนาญสูง เพื่อบุกเบิกตลาดซื้อขายไฟฟ้าภาคเอกชน (Private PPA) ทั้งนี้มีลูกค้าเข้าลงนามแล้วจำนวน 10 เมกะวัตต์ (MW) พร้อมตั้งเป้าติดตั้งโซลาร์รูฟเพิ่มอีก 20 MW ภายในสิ้นปีนี้ โดยตั้งเป้าการติดตั้งรวมที่ 110 MW ภายใน 4 ปี ซึ่งมีมูลค่ารวม 3,000 ล้านบาท
ด้านธุรกิจก๊าซธรรมชาติที่รายได้ปรับตัวลดลงเล็กน้อย เนื่องจากการใช้ก๊าซ NGV ในสถานีที่น้อยลง แต่เรายังมีสัญญาซ่อมบำรุงสถานีที่ยังคงทำอย่างต่อเนื่อง ทั้งนี้บริษัทได้เซ็นสัญญาซื้อขายกับ ปตท เพื่อเป็นตัวแทนจัดจำหน่าย LNG ให้กับโรงงานอุตสาหกรรมนอกแนวท่อก๊าซธรรมชาติ หวัง iLNG จะเข้าชดเชยการใช้ NGV ที่หายไป และยังมองว่าก๊าซ LNG เป็นการเติบโตของธุรกิจอย่างยั่งยืน
ส่วนของธุรกิจยานยนต์ มีแผนที่จะนำเข้ารถโค้ช (Coach) และรถมินิบัส (Minibus) เตรียมขานรับนโยบายภาครัฐในการปรับเปลี่ยนรถตู้โดยสารมาเป็นรถมินิบัสเพื่อความปลอดภัยของผู้บริโภค โดยมองว่ายังมีโอกาสจากการเปลี่ยนแปลงครั้งนี้ แต่ในช่วงนี้ยังประสบปัญหาเรื่องไวรัสโควิด2019 ที่ระบาดหนักส่งผลกระทบให้โครงการต้องเลื่อนออกไปถึงช่วงกลางปี
นอกจากแผนธุรกิจที่กล่าวมาในข้างต้นแล้ว บริษัทยังมีมติการจ่ายเงินปันผลที่ระดับ 0.10 บาทต่อหุ้น ซึ่งคิดเป็น Dividend Yield ที่สูงถึงเกือบ 6% นับเป็น Dividend Yield ที่สูงที่สุดเป็นประวัติกาลของบริษัทนับตั้งแต่เข้าจดทะเบียนในตลาดหลักทรัพย์มา
ดร.ฤทธี กล่าวอีกว่า ผลตอบแทนจากการดำเนินงานที่ปรากฏเปรียบเสมือนผลผลิตที่เก็บเกี่ยวได้จากการหว่านเมล็ดพันธุ์แห่งเงินลงทุนไปในก่อนหน้านี้ ซึ่งตอนนี้ดอกผลที่สวยงามเป็นเครื่องยืนยันว่าเลือกปลูกพืชผลลงถูกที่มั่นใจว่า SCN จะเติบโตได้อย่างต่อเนื่องในทุกๆ ด้าน และด้วยความทุ่มเทของทีมงานเองควบคู่ไปกับการทำงานร่วมกับพันธมิตรที่มีความเชี่ยวชาญในการดำเนินงาน โดยคาดว่าผลประกอบการของปีนี้จะเป็นไปตามเป้าหมายที่วางไว้ ซึ่งเป็นผลมาจากการควบคุมค่าใช้จ่ายอย่างมีประสิทธิภาพ, การรับรู้กำไรจากโครงการมินบูและโซลาร์รูฟ